DSE 中文科一向被稱為「死亡之卷」,而中文卷一閱讀理解更加係唔少同學嘅失分位。AfterSchool 今日就想同大家分享一下做白話文嘅攻略,除咗為同學建議卷一嘅時間分配,重 會介紹各種白話文溫習竅門同埋常見題型,包括係分段、主旨、寫作手法及修辭手法題,幫助大家輕鬆 KO 中文閱讀理解!
目錄
DSE 中文白話文佔分比例
Credit: pexels @RODNAE Production
受疫情影響下,2023年 DSE 中文考試將會有特別安排。除咗卷四說話繼續取消之外,其餘三份分卷將會佔全科成績嘅 90%,卷一閱讀更加係佔咗當中嘅 32%。
卷一閱讀能力又分為甲、乙兩部份:甲部考核指定嘅文言範文,佔全卷嘅三成;而乙部一般就會選取一篇文言文,同埋 1-2 篇課外嘅白話文篇章。成個乙部總共佔全卷嘅 70%,白話文做得好唔好,都真係好影響卷一,甚至全科嘅等級㗎!
資料來源:考評局 2023 DSE 中文考試安排
中文卷一時間分配
Credit: pexels @Cats Coming
卷一的考試時限是 1 小時 30 分鐘。我哋建議可以先完成甲部指定篇章,大概 15-20 分鐘就應該要完成。相信大家經過幾年嘅訓練,都已經背過唔少答案,呢一部分做起上嚟應該比較得心應手,答案務求簡而精,盡量為乙部爭取時間。
雖然乙部嘅白話文編排喺文言文之前,但因為文言部分比較短,而且問題一般都很直接,主要都係想考核同學嘅翻譯能力,所以只係需要將文句譯成白話嚟理解,已經可以答到大部分問題。建議大家最好喺 20 分鐘之內完成文言部分。
而白話文就係全卷需時最長嘅部分,根據 2020、2019 呢兩年嘅白話文試題,同學需要先閱讀差唔多 2000 字嘅文章再答題,所以我哋建議同學留返最後嘅 50 分鐘嚟專攻白話文。如果大家遇上冇把握嘅題目,切忌花太多時間思考,可以留待最後先處理。
中文卷一白話文溫習竅門
為咗想喺白話文閱讀理解取得好成績,唔少同學會選擇閱讀多啲課外篇章,並且進行操練。但一昧死做爛做有機會只係原地踏步,掌握以下四個溫習竅門,先真正有效提升乙部嘅分數。
解構文章體裁
Credit: pexels @Lukas
當我地閱讀白話文篇章嘅時候,第一步就係要分辨文體。唔同嘅文體有各自嘅特色,認識各種體裁嘅特色同結構,就可以借助文意脈絡推斷詞意,呢個步驟有助同學回答內容大意題。以下舉出一啲不同文體嘅重點例子:
記敘文
記敘文又叫「記描抒」,因為文章一般融合記敘、描寫,但更在抒情。所以,當同學閱讀記敘文嘅時候,可直接將抒情嘅感情色彩字眼圈起,有助疏理文章脈絡,能夠更清晰咁區分文章層次。特別提醒大家,「愛」、「喜歡」、「討厭」等字詞其實都係一啲富有感情色彩嘅字眼,千祈唔好因為呢啲字太常見而漏咗啊!
抒情文
好多同學成日都覺得好難去掌握抒情文裏面嘅「文字感覺」。事實上,我哋要理解抒情文嘅本質就係抽象,作者通常會用唔同物件、環境象徵其心情,例如雨天、食物嘅苦澀,可以寓意住沮喪嘅心情。因此,如果同學遇上抒情文,可以邊讀邊圈出表達情感、氛圍嘅重點字,嘗試推敲作者心情,例如係喜悅、失望、矛盾,以幫助自己代入文章,去分析深層意思。
面對抒情文,考生最常犯嘅錯誤係花好多時間去分析個別字眼。要喺卷一中文閱讀理解得分,識得歸納文章亦相對重要,所以閱讀期間需要有取捨,千祈唔好迷失喺推敲作者所思所想嘅過程中。
議論文
另一個喺中文卷一「老是常出現」嘅就係議論文,作者未必會直接講出真正意思,可能會運用反問句,以諷刺嘅方式,引導讀者同佢一齊轉彎抹角。
面對呢類文體,同學應該邊讀邊圈出隱藏在文章內嘅中心句。亦切忌過分加插自己嘅推測或建議,因為代入作者、理解作者先至係你嘅責任。
此外,議論文一旦刪去內容裏面嘅全部例子,剩低嘅一般就係文章重點。以 2015 年 DSE 嘅白話文考核篇章〈 論趣〉為例,如果刪走第四段中所有例子,就只係得翻「還有一種知其然而不知其所以然的行為動機,叫做趣。」及「凡在學問上有成就的,都由趣字得來。」兩句。只要將兩句嘅重點字眼重新構成一句句子,可能已經輕易搵到該段嘅段旨。
推斷文章重點
Credit: pexels @Andrea Piacquadio
解構文章體裁只係進行中文閱讀理解嘅第一步,如果想快速了解文章嘅內容,第二樣要做嘅就係推斷文章嘅重點。搵到文章嘅重點可以有助作答各種題型,特別係主旨、段意題。
同學要多加留意文章中提及篇名含有嘅字眼。偶爾篇名嘅意義或者相對隱晦,係寄寓咗象徵意義之物,所以當同學剖析篇名嘅時候,亦要融會到對象徵手法嘅認識同埋分析能力。
另外,同學亦要注意多次重覆嘅字詞或句子。例如 2013 年 DSE 中文卷一的白話文篇章〈 我交給你們一個孩子〉,最後一題問到作者唔同意朋友家格言嘅原因。文章嘅最後一段,喺短短四行文字之內,就已經出現咗四次嘅「來不及」。由此可見,「來不及」正正就係回答呢條題目嘅核心,只要回答「著急」、「抓緊時間」、「珍惜」等,同「來不及」相關嘅字眼,都可以幫助考生喺呢題得分。
掌握文章主題
Credit: pexels @PNW Production
參考過往嘅 DSE 中文卷一嘅白話文篇章,主題一般圍繞住「傳統與現代」、「城市與鄉村」、「個人與社會」、「漂泊與尋根」、「父母與子女」、「教育與成長」、「自然景象與哲理」、「飲食與人生」。
2013 年卷一的白話文篇章〈我交給你們一個孩子〉,正正就圍繞住「父母與子女」。作者描述往事,表達對兒子成長的慨嘆,擔憂兒子在成長過程中,因社會環境而變得不再善良正直,藉此抒發對兒子愛猶不及的情懷。
同學可重點搵同上述呢 8 個主題有關嘅文章,思考一下文章立意,並留意當代作家點樣以唔同嘅寫作方法,刻劃主旨,直抒胸臆。如果預先溫習主題嘅背景,例如喺「城市與鄉村」中,不少文章都係講述1949年或之後南方文人對祖國的懷念,將會對作答更有幫助。
留意 Marking Scheme
Credit: pexels @PNW Production
同學千祈唔好以為做 past paper ,做完一次就可以揼咗佢,我哋重要從錯誤中學習。如果唔想重蹈覆轍,就要參考一下marking scheme,尤其係長題目。考試最重要就係「睇分數做人」,絕對唔可以浪費任何時間。唔同分數嘅題目,答題框架都唔同,答案嘅重點、篇幅都會有相應嘅變化。
所以最有效嘅方法就係分析marking scheme,咁先可以了解不同題型、分數嘅作答方式。當然,我哋重要自行思考應該點樣整合拓展等等,先算係真正掌握白話文嘅答題要訣。
中文卷一白話文答題技巧(常見題型+答題公式)
雖然好多人都話閱讀卷除咗甲部之外係冇得溫,但只要我哋事先熟習唔同嘅題型,背熟一啲常見題型嘅答法,實戰嘅時候按照答題框架作答,多多少少都可以為自己保障返一啲分數。而且,考評局會特別考問呢一類過往考生表現唔理想嘅題目,同學可以多加留意考評報告同相關題目。
分段 + 段落大意(劃表題)
歸納內容大意題主要考同學劃分段落重點及文章層次嘅能力,呢種為近年常考題型,而且佔分多,但偏偏就係同學比較冇把握嘅題目。但實際上,對文章結構佈局嘅安排了解深入,正可以幫助我哋理解文章嘅深層意義,即使答題簿無考問同學對文章分層嘅能力,閱讀嘅過程中亦需要多多留意文章嘅層次。
分段
Credit: pexels @Monstera
而劃表題最令人擔心嘅,其實係分段嘅部份。因為分段可謂「一子錯滿盤皆落索」,只要分錯一題,前、後題目都可能分錯。而且只要一分錯段,就會牽連到段落大意都攞唔足分,只係好在近年段落大意嘅佔分比例有下降嘅趨勢,因此分段顯得更為重要。
分段雖然看似難以觸摸,但其實係有跡可尋。同學喺分段嘅時候,可以先辨識開首、結尾兩部分,佢哋喺最容易正確分段嘅。穩取呢兩部分嘅分數後,再嘗試喺文章中搵出過渡段,咁我地就可以得出呢一個段落點樣連接上文下理。之後就可以運用呢三項資料,推敲出各部分喺邊幾段。
除咗開首、結尾同埋過渡以外,如果我哋想區分到其他段落,就可以留意一下每一段第一句嘅第一個詞。如果係第一個詞語係連接詞,例如係「但是」、「其實」、「總括而言」;又或者係標示語,即「首先」、「其次」;又或者係「現在」、「後來」之類嘅時間詞,咁呢啲都好有可能係屬於下一個部分嘅段落。
第二,同學要留意兩個連續段落的主題、內容,例如事件、語調、情感、時間不同,就有可能係不同嘅分段。第三,留意一啲重覆出現嘅情感、物件、人物。當然,唔係每一篇文章都可以用到呢幾種方法去分段,實際上都好睇每篇文章嘅情況,唔可以一概而論。
此外,每一種體裁都有佢哋各自嘅分段要訣。記敘文就要留意敘事要素的轉變,根據事情發展嘅起承轉合,時、地、人嘅變化;而議論文嘅分段重點,就係在於出現不同嘅分論點嘅時候。
為一篇文章劃分結構段,牽涉到考生對眾多寫作手段嘅掌握,所以呢部分確實需要多下苦功。
內容大意
Credit: pexels @Judit Peter
分好段落之段,就要搵出段落大意。同學只要睇返past paper嘅model answer,就會發現每一篇文章嘅結構策略其實都大抵相同,而段落大意都有幾個常見用字。譬如第一部分可以係「開門見山」、點明文章大意等等;過渡段落需要回答佢嘅結構作用,譬如「承上啟下」;而最尾就一定係抒發咗某種感情。只要參考一下呢啲model answer用字,就多多少少可以執到啲分數。
除咗係參考model answer嘅用字以外,同學都要緊記參考例題嘅作答結構,先好落筆。作答嘅結構一般都係先寫文中大意,再寫出其作用。例如係透過某事件,帶出某道理或情感。
除咗答題嘅框架以外,最重要就係搵出每段嘅中心句(若有),再整合意思,切忌原文抄寫。一般嚟講,通常可以喺每段嘅段首或段末搵到中心句。有時作者亦會用反問、設問句提示出文章嘅中心思想。同學亦可留意某啲特定句式,例如「…,其實…」,搵到作者想表達嘅意思。如果搵唔到清晰嘅中心句,就要透過時、地、人等要素去判斷、搵出重點。
歸納主旨
Credit: pexels @RODNAE Production
無論遇上乜嘢文體,搵出文章內嘅主題句其實係中文卷一閱讀理解嘅應試必勝大法。只要搵到文章句子主幹,就可以幫助考生快速推斷文章中心思想,把握答題時間。
考評局一般唔會淨係要求考生搵出文章主旨,而係透過歸納主旨,再要求你哋回答其他問題。例如 2017 及 2020 年中文卷一都曾經要同學歸納主旨,說明個人體會或睇法。而2015、2020年就要同學歸納主旨,去比較不同篇章觀點。
2020 年嘅白話文部份第16題問到,篇名既然為〈夢中的父親〉,文中後段卻不斷描寫母親,是否偏離主旨,要求同學解釋並說明看法。雖然問到「是否偏離主旨」,但其實都係「換湯不換藥」,一樣係「歸納主旨」題。同學要先寫文中主題同主旨,再分析「是否偏離」,最後寫出個人睇法。
而 2020 年中文閱讀理解第17 (ii) 題問及文中「那些和父親一樣的遊子」,與王鼎鈞同樣身在異鄉,要求同學指出佢哋對故鄉嘅看法有否矛盾。呢一種比較題屬高階題目,容易分出高下。如果見到比較題,同學要預留時間,並放喺較後嘅階段作答。
答案必須要有比較方向,例如「什麼是故鄉、是否要還鄉、對故鄉的感情」,從不同方面比較兩篇文章。同學唔需要急住回答有冇矛盾,作答前應該先睇題目,先論王鼎鈞對故鄉嘅看法,再述文中作者父親嘅看法,最後作比較。喺呢類4分題目中,即使最後比較論述答唔到,前面嘅說明也有機會得分。
描寫手法、抒情手法
Credit: pexels @MESSALA CIULLA
寫作手法題都係常見嘅題型,同學要事先背熟唔同常用寫作手法嘅定義同作用,作為答題嘅框架。做卷時,同學先第一時間分辨出用緊嘅係咩手法,之後再以閲讀材料嘅相關內容填補入去作答。切忌單純解釋手法,一定要引用文本。
以借景抒情為例,答案通常都係「作者藉描寫(文中嘅景物),以抒發XX之情」,而「XX之情」亦來來去去都係嗰幾個,例如懷才不遇嘅惋惜之情、對故鄉嘅思念之情等等,呢啲都係一啲常見嘅答案。
而溫習描寫手法時,除了釐清各種常用描寫手法,例如動態描寫、靜態描寫、直接描寫、間接描寫、白描等,同學亦可以諗吓「呢個寫作手法有咩好處?點樣塑造角色形象?」等 。
修辭手法
Credit: pexels @Karolina Grabowska
除咗描寫、抒情手法之外,考評局都好鍾意考大家修辭手法。同學要注意唔同修辭嘅作用、效果和定義。以下有幾種常見嘅修辭手法:
- 借代:其中一種常見嘅類別係用事物中嘅特徵,或其中一部份去代表事物嘅全部。
- 借喻:冇喻詞同本體,直接將喻體當成本體。
- 對比:凸顯事物本質,並無優劣之分。
- 襯托:用嚟凸顯一方嘅優或劣。
- 象徵:唔直接指明抽象嘅事物,例如觀念等,而係用其他事物作為媒介間接陳述,婉轉咁表達情感。
- 擬人:將人嘅行為特性、情感等傾注喺物(如動物)身上。
- 誇張:根據事物嘅某一特點,故意誇大或縮小。
如果想睇更多修辭手法嘅作用同例子,同學可以睇返我哋早前分享嘅修辭手法大全。
比喻
Credit: pexels @Brett Jordon
除咗上述提及嘅幾種修辭手法,其實比喻先係考核次數最多嘅修辭手法。而由於明喻、暗喻均會點明本體,所以考評局一般考借喻為主。考核方法多為辨析喻指,要求考生搵出文中借喻嘅本體。同學應該多加操練比喻題,先可以取得分數。
做比喻題嘅時候,同學應先理通上下文內容,準確判斷句意,千祈唔好淨係分析喻體一詞,而忽略佢喺整段甚至全文中嘅意義。
例如 2014 年 DSE 中文卷一曾要求考生形容「鹹」同「苦」可以比喻嘅人物,以及兩者相似嘅原因。文中對「鹹味」嘅描述係「俗流的」、「常人每天吃的」、「最易化舌的」。歸納特質就係普遍、尋常,因此對應嘅人物答案就是比喻普通人、一般人。
此外,比喻中本體同喻體嘅詞性通常都係一致,同學緊記要以相對應嘅詞性作答。2013 年DSE白話文部份曾要求考生辨析文章中「瓊漿」、「糟粕」嘅喻指。「瓊漿」同「糟粕」係名詞,考生應該同樣以名詞作答。而正確答案就正正係是「令人變得正直忠信的資訊」同埋「令人變得奸猾詭詐的資訊」。
同學亦應該熟悉比喻嘅作用同效果,例如係令抽象複雜嘅事物,變得具體簡單;讓陌生艱澀嘅道理,變得淺白易明;令語言變得生動有趣、新鮮活潑,增強感染力;以及引起聯想,吸引讀者。
議論文常見修辭
議論文同記敘文、抒情文所常用嘅修辭手法又會有啲唔同,佢經常會用到排比,將意思、語氣相近嘅三句或以上句子相連,達到提升語言氣勢嘅效果。除此以外,對偶亦係議論文常見嘅修辭,主要作用在於營造文句之間嘅氣勢。
辨別人物形象、人生態度
Credit: pexels @Alena Darmel
考評局亦經常問到人物嘅形象或者係人生態度。2014、2018 及 2020 年DSE中文卷一就曾經要求同學綜合全文,以掌握人物性格、內心感受及人生態度;而 2020年嘅第10題,要求同學說明父親的姿態跟作者感到遺憾的關係。
呢種題目考核同學嘅概括、歸納能力,要透過文中不同片段去分析人物性格、內心感受同埋人生態度。答題時,考生必須舉出文章嘅相關事例,再加以說明。切忌原文照抄。
而 2014、2015、2016、2018、2020 年都考核過同學辨別人物形象、人生態度嘅能力。呢類題目雖然係初階題,但同學要得分,就必須熟讀所有描寫手法。同學要先釐清作者寫嘅係「人」定係「物」,再從分類中選擇適合嘅描寫方法。而近年較熱門嘅長答問題中,就有問到寫作手法喺文中有乜嘢作用。
雖然有唔少人認為中文卷一白話文係好考個人嘅中文底子,如果本身語文能力唔好嘅話,就只可以靠運氣去得分。但係只要同學溫習嘅時候花多少少心機,掌握做卷嘅竅門,同埋熟習作答嘅框架,相信都可以為自己撈返唔少嘅底分,甚至會成為升一個等級嘅關鍵!